**PUTNIK, Petar Preradović**

**Književni rod:** [lirika](https://www.lektire.hr/lirika/)

**Književna vrsta:**lirsko-epska pjesma

**Mjesto radnje:** tuđina

**Tema:** teškoće koje je pjesnik proživio živeći izvan domovine

**Ideja:** svugdje je lijepo, ali kod kuće je najljepše

**Analiza pjesme**

“Putnik” je poema, književna vrsta lirsko-epskog karaktera, pisana u stihovima. Tema pjesme je domoljubna, ali i intimna, jer govori o teškoćama koje je pjesnik proživio živeći izvan domovine.

Epski element kojim pjesnik započinje poemu je invokacija: “Bože mili, kud sam zašo!”

Lirski subjekt obraća se Bogu, jer je zalutao i hvata ga očaj, jer ne nalazi pomoći.

Dramske prizore poeme pjesnik upotpunjuje oslikavanjem scenografije putnikovih lutanja: putnik luta po mraku, po golom kamenu, usred magle, čak se ni mjesec ni zvijezde ne vide.

Motivi iz prirode djeluju i kao simboli, možda čak i alegorija. Mrak u kojem ne postoji ni tračak svjetla objašnjava njegovo unutarnje stanje i borbu koju vodi u nepoznatoj zemlji. Također, ti motivi odražavaju i negostoljubivost tuđine i neprihvaćanje lirskog subjekta u strane krajeve.

Ova [alegorija](https://www.lektire.hr/alegorija/) razrađena je još snažnije u liku “tuđe majke”. Putnik uspijeva u mraku pronaći kolibu, na čijim se vratima pojavi starica. U njoj pokušava pronaći svoju majku, što se očituje u blagim i umilnim stihovima kojima se putnik obraća starici: “Daj, u ime Božjeg dara,/ Bako, meni prenoćiti!” Ali tuđinska majka ima već svoju djecu “koji cijelo majke srce/ I svu kuću ispunjaju!” Odbijanje i prihvaćanje toga da mora nastaviti lutati u potrazi za pomoći, na pjesmu spuštaju još veću dramsku napetost i dočaravaju tjeskobu i očaj koji putnik osjeća. Ali upravo staričino odbijanje i nepoželjnost stranca u tuđini navode putnika na spoznaju i prosvjetljenje.

Na početku poeme sjeća se riječi majke: “Ne idi, sinko, od matere/ Koja mekan ležaj stere/ Tebi usred svoga krila!” Tu toplinu i ljubav koju mu je nudila metaforička majka (zapravo domovina), pokušao je pronaći u tuđini (to oslikava razdoblje pjesnikovog boravka u austrijskoj vojsci). Bori se i pokušava prihvatiti stanje takvo kakvo je, ali na pamet mu pada niz retoričkih pitanja: “Gdje su ruke tvoje majke/ Sad da skupe suze sina?” Tim stilskim postupkom pjesnik umjesnom retorikom dovodi i samog čitatelja do logičke spoznaje da je majka domovina jedina ona koja će ga primiti.

Ugođaj poeme odjednom se iz očaja i izgubljenosti transformira u ponos, utjehu i junaštvo: “Al oči mu uzdignute,/ Okrenu se, oj, onamo,/ Gdje od drage domovine/ Svako jutro sunce sine,/ Tamo željom hiti, tamo!”

Na istoku se rađa i nova vjera i nova nada za putnika, jer je tamo njegov dom. On sada od radosti plače i veseli se povratku. U posljednjoj strofi pjesnik se obraća majci domovini da će zauvijek biti njen i ljubiti je, a da mu ona zauzvrat pruži grob, “tvojim cvijećem grob mu kiti!”.

Cijela poema zasniva se na izmjeni lirskih, epskih i dramskih elemenata. Stihovi u kojima se izmjenjuje rima (abccb), epiteti i pjesnički motivi najupečatljiviji su lirski elementi. Epskom vrstom ju čine invokacija, naracija, ponavljanje ideja i misli (neke strofe i stihovi predstavljaju refrene), dok dio dramskog ugođaja čine imaginarni dijalozi sina i majke (majke- domovine i tuđinske majke), dramske napetosti, katarza koju putnik doživljava i razrješenje unutarnjeg konflikta.